МацI къварид гьабуге.

Асаламу гIалайкум,

Аваразул миллат – мацI,

Адаб кьочIое лъураб,

Ахир рокьуе гьечIеб.

Р. ХIамзатов.

Жиб – жиб миллаталъул ахир гьечIеб бегIераб калам камураб мацI гьечIо. Дие цIакъ бокьула дир авар мацI. МацIалъул бечелъи – халкъалъул бечелъи ккола. Берцинал свералаби, гъваридаб магIнаялъул кучIдул дида кидаго ричIчIилароан. Дида кола мацI бугин чIагояб, жиндир киданиги магIна-гIамал холареб жо.

Дида эбелалъ малъараб мацI кидаго кIоченаро, гьединлъидал, дица гьеб дирго лъималазда малъила. Адабиятги маданиятги кидаго хвел гьечIеб букIин бихьизабуна гIасрабаз нилъер магIарул поэтаз.

Жакъа къоялда жаниб гьитIинаб лъимер магIарул мацIалда кIалъай кIудияб даража гьелъул эбел – инсул ккола. ГьитIинаб къоялдаса малъизе ккола лъималазда жидерго мацI, гьеб лъазе ккола, цIализе ва хъвазе. Жидерго маданият, жидерго рукIа – рахъин , гIамал – хасият, гIадатал лъазе, кIудиязул къадру – къимат гьабизе. Гьеб лъаларев чи куркьбал гьечIеб хIинчI, кьалбал гьечIеб гъветI, бакъ гьечIеб къо, хинлъи гьечIеб дунял.

Бищунго захIматаб суал нилъер къоялда жаниб, магIарул чиясда, лъималазда жидерго магIарул мацI бичIчIунгутIи ва гьеб мацIалъ хъвазе ва цIализе лъангутIи буго.

Щайзе дий къваригIун бугеб Дагъистан

Дир гьаракь бахъани дир лъималахъа?

Щай дий магIаруллъи, магIарул чагIаз

Чидар мацI бицунеб жидерго гъастIа.

Р. ХIамзатов.

Бищун кIудияб ВатIан – Россия, гьелъул гIаркьел – Дагъистан!

Жив – жив чиясе бокьула живго вижараб ракь, гIураб рукъ, гIумру араб бакI. Бищунго дие хириял гIадамал – эбел – эмен, гIагарлъи. ТIоцере дида лъарал рагIаби – эбел, ВатIан, рокьи, хиралъи, къимат, къадру, миллаталъул гIадат, гIамал, адаб – хIурмат, мацI – эбелалъул рахьдада цадахъ щвараб.

Дир мацI букIинароан

Дир цIар букIинароан

РикIкIада сапаразда

Дида нух къосинаан,

Эбелалъ дир кинидахъ

КучIдул ахIичIелани. Р.ХI.

МацI буго жив- жив инсанасе эбелалъул рахьдада цадахъ щолеб шапакъат.

МацI лъаларев чи бецав, гIинкъав, щибниги дунялалда берцинлъи бичIчIуларев инсан.

Щивав инсанас гьавураб къоялдаса нахъе бицуна эбелалъул рахьдал мацI. Гьелъул хиралъи, гьуинлъи, бацIцIалъи. Эбел – инсул мацI лъаларел лъимал рукIине бегьуларо. Щайгурелъул, адаб – хIурматги, яхI – намусги, рукIа – рахъинги нилъеда гьитIинаб къоялдаса малъулелъул. Киналго миллатазда лъазе ккола жиндир халкъалъул гIадатги, гIамалги, маданиятги. МацIалъ гьавула инсан бечед, берцин. Гьеб мацIалъ кIалъала Расул ХIамзатов, Фазу ГIалиева, ЦIадаса ХIамзат, МахIмуд. ЦIализе лъалеб букIинчIебани ричIчIилаандай нилъеда гьезул кучIдул? Нилъеда мацI кIочон тани щиб малъулеб лъималазда? Дир хIисабалда, гьезда лъазе кола хъвазе ва цIализе. Хадусеб гIелалъе ирсалъе кьезе, ВатIаналде рокьи бижизабизе.

Дие инсудасан ирсалъе щвана

Дуде бугеб рокьи бокьулеб ВатIан.

Р. ХIамзатов.

МацI къварид гьабуге.

МацIалда ракьа гьечIо

Гьеб кибего сверула

ЦIакъго свакан бугони,

Жиндаго чангит бала.

Дир хирияб рахьдал мацI, дир чIухIи, дир хIеренлъи, дир хIалимлъи. Мун гьечIони «Авар мацI», дун кинан гаргадилей, лъилгун ургъел бикьилеб, лъида рокьул бицинеб, лъие кучIдул ахIилел?

МацI ккола инсанасул аслияб чорхол гIаламат, гIамал; мацI лъалеб гьечIони гьев чи ккола мацIалъул къимат гьечIев чи. МацI кIодо гьабизе ккола , гьеб мухIканго бицине ва лъазе ккола, гьеб битIун бицине ккола. МацIалъул ритIухълъиялъ кучIдул ахIизе, рикIкIине, гьел гьаризе лъазе ккола.

Дий эбелалъ ирсалъе

Маян босун кьураб мацI,

КIодоца дир кинидахъ

КочIое ахIараб мацI,

КIудадаца мухIканго

Маргьабалъ бицараб мацI,

ГIагарлъиялъ сабурго

Дунгун гаргадараб мацI,

Инсуца къвакIун тIад чIун

Дие куцан кьураб мацI.

Гьеб мацI ккола Расулица нилъее пасихIго бицараб, гьеб мацIалъ хъван кучIдул тараб:

Дур борхалъи борцине

Дие роценги щвечIо.

Дур пасихIлъи беццизе

Дие рагIиги щвечIо.

Расул ХIамзатовас «Дир Дагъистан» тIехьалда кьолеб буго нилъерго мацI лъикIго лъазе кколилан. Гьес абулеб буго: дуда цо мацI мухIканго лъалеб буго, гьеб ккола дур бечелъи. Щуго мацI дагьа-дагьаб лъалеб буго , гьеб ккола хъазил гIадаб гIумру бугев чи: дагьаб боржунеб, дагьаб лъедолеб, дагьаб хьвадулеб.

Дун цIакъ йохарай йиго авар мацIалде кIвар кьолеб букIиналдаса, гьелдехун гьумер буссиналдаса. Дидаго ракIалде ккун букIана рокъоб мацI бицунарел умумул нечезаризе, гьезда яхI речIчIизабизе, сундалъун бугониги гьел мукIур гьаризе.

Авар мацIалда руго гIемерал рагIаби, магIна бичIчIизабизе захIматал, жидер магIарул гурони рехсезе лъаларел.

ГьечIо хIажатаб авар мацIалъул словарь. Гьединал рагIаби гIатIидго, гъваридго магIна кьезе мустахIикъал руго. Масала: хIанкъва, халияр, якъия, ратIал, щигат, хIалахIу ва гьел гурелги цогидалги.

Хириял лъималазда малъизе ккола мацI, мисалал гIемерал рачун, суратазда рихьизарун, харабазда цIехон.

ЦIализе, хъвазе малъун лъималазда мацI лъаларо. Гьеб лъала тIабигIаталъухъ балагьун, кицаби, бицанкIаби кьун, дандекквеял рихьизарун.

Дий бищун бокьулеб

Ракьалда бечедаб мацI,

Мун сабаблъун, рахьдал мацI

Дие шапакъат щвана,

Мун сабаблъун, авар мацI,

Дун кийго кIодолъана.

Баркала хирияб мацI. Расулица бицараб. Гьес чаналиго томал кочIодалъун гIуцIараб. МахIмудица рокьул кечI гьеб мацIалъ гурищ хъвараб?. Нилъее тарбия, кIвар гьеб мацIалъ малъичIебищ? Бищунго нилъеда малъула: гIадат цIунизе, тарих цIунизе, гIумру нухда бачине,бацIцIадаб рокьул къимат гьабизе.

Дир лъимал кIалъала магIарул мацIалъ, росулъе щваралго гьез бицуна бацIцIадаб мацI. МацI чорок гьабуге. Гьеб мацIалъ цIалула кучIдул, харбал, маргьаби, кицаби, абиял, бицанкIаби.

Баркала нилъер гIелмиял хIалтIухъабазе, мацI цIунизе кумек гьабуралъухъ.

Нижеца кIудияб даражаялда хIалтIи гьабила мацIги цIарги цIунизе ва борхатаб даражаялда кьела дарсал, хъвала макъалаби, кучIдул.

«ЛъикIав чиясе лъикIаб рагIи, квешав чиясе квешаб рагIи». ЛъикIав чияс цо абураб рагIи хехго босула, ботIролъ тиризабула, рекIелъе биччала. Гьелдалъун гьев чи битIараб нухде ккола. Цогиясеги битIараб мацIалъ бицуна.

Школалда тIоритIула олимпиадаби, пасихIго цIалиял. Гьениб лъикIал бакIал росарал лъималазе кьола грамотаби, лъимал цIакъ рохула, гьез хIаракат бахъула гъираялда тIад къараб иш тIубазе.

Дир тIугьдузул квацIи

Авар мацI ккола.

Дир гIумрудул цIилъи

Авар мацI ккола.

Дица гьеб мацIалда дарсалги кьола,

Берцинаб каламалъ кучIдулги хъвала.

ГIагараб миллат гвангъизе гъанситоялъуб бакараб цIа! ГIагараб магIарул каламалъ куркьбал гъола щивав инсанасда.

Гьекъон къеч хьолареб дир авар мацI !

МагIарул мацI – дир гIумруялда рагьараб каву!